ธอส.ให้กู้บ้านดอกเบี้ยต่ำเป็น3หมื่นล้าน
ธอส.ปลื้มลูกค้าแห่ขอสินเชื่อบ้าน 63 ปี ดอกเบี้ยต่ำ สั่งขยายกรอบวงเงินให้กู้เป็น 3 หมื่นล้าน
15 ก.ย. 2559

ธอส.ปลื้มลูกค้าแห่ขอสินเชื่อบ้าน 63 ปี ดอกเบี้ยต่ำ สั่งขยายกรอบวงเงินให้กู้เป็น 3 หมื่นล้าน
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ได้สั่งขยายกรอบวงเงินสินเชื่อโครงการสินเชื่อบ้าน 63 ปี ธอส. เพิ่มเป็น 3 หมื่นล้านบาท หลังเปิดตัวโครงการนี้เพียงไม่ถึง 2 สัปดาห์ มีลูกค้าสนใจขอยื่นกู้ใกล้เต็มกรอบวงเงินรวม 6,300 ล้านบาทแรกแล้ว นอกจากนี้ธนาคารเพิ่มสิทธิพิเศษให้ลูกค้าอีก 1 รายการ คือ การยกเว้นค่าธรรมเนียมจดจำนอง 1% จากเดิมที่ยกเว้นค่าธรรมเนียมการยื่นกู้ ค่าประเมินราคาหลักประกันทุกวงเงินกู้ ค่าจดทะเบียนสิทธิและนิติกรรม เฉพาะลูกค้าที่ทำนิติกรรมจดทะเบียนการโอนและจดทะเบียนการจำนอง ณ สำนักงานที่ดินภายใน 7 วันทำการ นับถัดจากวันที่ธนาคารอนุมัติเงินกู้ ส่วนลูกค้าทั่วไปสามารถยื่นคำขอกู้และทำนิติกรรมได้แล้วตั้งแต่วันนี้ถึงวันที่31 ต.ค. 2559
ทั้งนี้ โครงการสินเชื่อบ้าน 63 ปี ธอส.เป็นสินเชื่อพิเศษในโอกาสที่ธนาคารครบรอบ 63 ปี ในวันที่ 24 ก.ย. 2559 นี้ คิดอัตราดอกเบี้ยพิเศษ 5 เดือนแรกเท่ากับเอ็มอาร์อาร์ ลบ 6.12% (หรือเท่ากับ 0.63% คิดจากดอกเบี้ยเอ็มอาร์อาร์ ธอส.ปัจจุบันเท่ากับ 6.75%) เดือนที่ 6-36 ดอกเบี้ยเท่ากับเอ็มอาร์อาร์ ลบ 3.12% (หรือ 3.63%) ให้กู้เพื่อซื้อ ปลูกสร้าง ต่อเติม ซ่อมแซม ไถ่ถอนจำนองจากสถาบันการเงินอื่น และซื้ออุปกรณ์ที่เกี่ยวเนื่องเพื่ออยู่อาศัยพร้อมกับกู้เพื่อซื้อ ปลูกสร้าง ต่อเติม ซ่อมแซม หรือไถ่ถอนจำนอง